sagorsarker/bangla-wikipedia huggingface dataset:
মাধনগর ইউনিয়ন

মাধনগর ইউনিয়ন বাংলাদেশের রাজশাহী বিভাগের নাটোর জেলার নলডাঙ্গা উপজেলার একটি ইউনিয়ন। এ ইউনিয়নের ভৌগোলিক পরিচিতি কোড (জিও কোড) হল ৫০.৬৯.৫৫.৭৩।
নলডাঙ্গা উপজেলা সদর হতে পূর্ব দিকে অবস্থিত এ ইউনিয়নের মোট আয়তন ৭৪৭৪ একর বা ৩০.২৫ বর্গকিলোমিটার।
মাধনগর ইউনিয়ন মৌজা/গ্রাম নিয়ে গঠিত। মৌজা সমুহ ৯টি প্রশাসনিক ওয়ার্ডে বিভক্ত। গ্রামসমূহ হল —
২০১১ সালের আদমশুমারি অনুযায়ী মাধনগর ইউনিয়নের মোট জনসংখ্যা ছিল ১৯,৯৫৪ জন, যারা ৫,১৮৩ টি পরিবারে বসবাস করে, যার মধ্যে পুরুষ হল ৯,৯২৪ জন এবং নারী হল ১০,০৩১ জন।
মাধনগর ইউনিয়নের গড় সাক্ষরতা হার ৫৬.২%। তার মধ্যে নারী শিক্ষার হার ৫২.৭% এবং পুরুষ শিক্ষার হার ৫৯.৭%। এখানকার গুরুত্বপূর্ণ শিক্ষা প্রতিষ্ঠানের মধ্যেঃ
মাধনগর ইউনিয়নের অর্থনীতি মূলত কৃষি নির্ভর।
মাধনগর ইউনিয়ন — বাংলাদেশ জাতীয় তথ্য বাতায়ন
খাজুরা ইউনিয়ন

খাজুরা ইউনিয়ন বাংলাদেশের রাজশাহী বিভাগের নাটোর জেলার নলডাঙ্গা উপজেলার একটি ইউনিয়ন। এ ইউনিয়নের ভৌগোলিক পরিচিতি কোড (জিও কোড) হল ৫০.৬৯.৫৫.৫৮।
খাজুরা গ্রামের নামকরণের সঠিক ইতিহাস নির্ণয় করা না গেলেও দুইভাবে এর ব্যাখা এসেছে।
প্রথমত খাজুরা পরগণা, গোপালবাটী ও জনার্দনবাটী পরগণা – এই তিনটি মৌজা নিয়ে খাজুরা গ্রাম অবস্থিত । বহু পূর্বে এই অঞ্চল ভাতুড়িয়া পরগণার অন্তর্ভুক্ত ছিল। সেই সময় থেকেই এই এলাকায় কিছু সংখ্যক বারেন্দ্রী ভাদুড়ী জমিদারদের বসবাস ছিল। এদের মধ্যে কানাই ভদ্র নামে একজন জমিদার ছিলেন । তার সম্পর্কে কিছু অলৌকিক কথা শোনা যায় । জমিদার কানাই ভদ্রের নাম অনুসারে এই এলাকাটা ভদ্রভিটা নামেও পরিচিত ছিল । জনশ্রুতি আছে যে ভদ্রভিটার উত্তর দিকের নদীতে পাথরঘাটা ‘দহ’ আছে ।
পরবর্তী বিভিন্ন সময়ে হিন্দু জমিদাররা বসবাস করলে খাজুরা নামটি পরিবর্তন করে সূর্যপুর নামকরণ করা হয় । আবার এই পরগণার জমিদারগন ৭ জন রাজকন্যাকে বিয়ে করেছিলেন বলে জামাত্রি ভবনও বলা হয় ।
দ্বিতীয়তঃ ১২০৫ খ্রিস্টাব্দের পর ভাতুড়িয়া পরগণা বিলুপ্ত হলে এলাকা জনশূন্য হয়ে পড়ে । সে সময় চলনবিল এলাকার দস্যুরা এখানে এসে অত্যাচার, নির্যাতন করত । কালক্রমে ভারতবর্ষে বড় ধরনের ভূমিকম্প ও প্রলয় হলে নদীতে প্রবল স্রোত ধারার সৃষ্টি হয় । তখন উত্তর পশ্চিম দিক থেকে স্রোতে ভেসে আসা দুই ব্রাহ্মণ- ব্রাহ্মণী নদীর চড়ে ওঠেন এবং এখানকার জনবসতির কাছ থেকে সাহায্য সহানুভূতির মাধ্যমে ভাতুড়িয়া পরগনার বিলের উত্তর পাড়ে আশ্রয় কেন্দ্র গড়ে তোলেন। তারা বংশানুক্রমে একদিন রাজা-জমিদারদের কাছ থেকে জমিদারী লাভের মাধ্যমে শ্রদ্ধাভাজন হয়ে ওঠেন এবং তাদের আত্মমর্যাদা বৃদ্ধি পায় । পরবর্তীকালে তারা কুলীন ব্রাহ্মণের রুপ ধারণ করেন । রাজা মহারাজাগণ তাদের করবিহীন জায়গা দান করেন । পরবর্তীকালে এখানে ৭ জন রাজ জামাতা এবং কয়েকজন জমিদার বসবাস করতেন বলে তাদের বংশ ও কুলের নামের সাথে মিলে জনার্দনবাটী নামকরণ করা হয় । সে সময় জমিদারদের মধ্যে লাহিড়ী পরিবার ছিল বেশি । পরে লাহিড়ী জমিদার বিলুপ্ত হয়ে ভাদুড়ী খাঁ জমিদারদের আবির্ভাব ঘটে । এদের মধ্যে তৈলক্ষ্য খাঁ ও ভোলানাথ খাঁ ছিলেন নাম করা জমিদার । জনশ্রুতি আছে খাঁ জমিদারদের নাম অনুসারেই খাজুরা নামকরণ করা হয়। অনেকের মতে ভাতুড়িয়া পরগনায় খাঁ ভাদুড়ীদের বসতি ছিল বলে খাজুরা হয়েছে ।
এই গ্রামের জমিদার এবং তৎকালীন সময়ে ম্যাজিস্ট্রেট হিসেবে নিযুক্ত জমিদার জীবন্তীনাথ খাঁ এবং জ্ঞানেন্দ্রনাথ খাঁ রাজশাহীর ভোলানাথ বিশ্বেশ্বর হিন্দু একাডেমীর সুপ্রতিষ্ঠিতকরণে বিপুল অর্থসাহায্য করে এই বিদ্যালয়ের নির্মাণে গুরুত্বপূর্ণ অবদান রাখেন। ফলে বিদ্যালয়ের পূর্ব নাম পরিবর্তন করে তাঁদের পিতা জমিদার ভোলানাথ খাঁর নামানুসারে ভোলানাথ একাডেমী রাখা হয়। ১৯২৯ সালের শেষের দিকে জীবন্তীনাথ খাঁ ও জ্ঞানেন্দ্রনাথ খাঁ একাডেমী পরিচালনার যাবতীয় দায়িত্ব অনুকূল চক্রবর্ত্তী ও তাঁর জীবনাবসানে তাঁর উত্তরাধিকারীদের নিকট অর্পণ করেন। 
নলডাঙ্গা উপজেলা সদর হতে পূর্ব দিকে অবস্থিত এ ইউনিয়নের মোট আয়তন ৯৭৪৯ একর বা ৩৯.৪৬ বর্গকিলোমিটার।
খাজুরা ইউনিয়ন মৌজা/গ্রাম নিয়ে গঠিত। মৌজা সমুহ ৯টি প্রশাসনিক ওয়ার্ডে বিভক্ত।
২০১১ সালের আদমশুমারি অনুযায়ী খাজুরা ইউনিয়নের মোট জনসংখ্যা ছিল ১৯৫৪৫ জন, যারা ৪৯৯৩ টি পরিবারে বসবাস করে, যার মধ্যে পুরুষ হল ৯৬৫৪ জন এবং নারী হল ৯৮৯১ জন।
খাজুরা ইউনিয়নের গড় সাক্ষরতা হার ৫০.২%। তার মধ্যে নারী শিক্ষার হার ৪৫.৯% এবং পুরুষ শিক্ষার হার ৫৪.৬%। এখানকার গুরুত্বপূর্ণ শিক্ষা প্রতিষ্ঠানের মধ্যেঃ
খাজুরা ইউনিয়নের অর্থনীতি মূলত কৃষি নির্ভর।
খাজুরা ইউনিয়ন — বাংলাদেশ জাতীয় তথ্য বাতায়ন
পিপরুল ইউনিয়ন

পিপরুল ইউনিয়ন বাংলাদেশের রাজশাহী বিভাগের নাটোর জেলার নলডাঙ্গা উপজেলার একটি ইউনিয়ন। এ ইউনিয়নের ভৌগোলিক পরিচিতি কোড (জিও কোড) হল ৫০.৬৯.৫৫.৮৭।
নলডাঙ্গা উপজেলা সদর হতে পূর্ব দিকে অবস্থিত এ ইউনিয়নের মোট আয়তন ৯৯০০ একর বা ৪০.০৭ বর্গকিলোমিটার। এর উত্তরে খাজুরা ইউনিয়ন, পূর্বে সিংড়া উপজেলা, দক্ষিণে নাটোর সদর উপজেলার দিঘাপাতিয়া ইউনিয়ন এবং পশ্চিমে নলডাঙ্গা পৌরসভা ও মাধনগর ইউনিয়ন অবস্থিত। ইউনিয়নের মাঝামাঝি দিয়ে বারনই নদী প্রবাহিত হয়েছে।
পিপরুল ইউনিয়ন মৌজা/গ্রাম নিয়ে গঠিত। মৌজা সমুহ ৯টি প্রশাসনিক ওয়ার্ডে বিভক্ত।
২০১১ সালের আদমশুমারি অনুযায়ী পিপরুল ইউনিয়নের মোট জনসংখ্যা ছিল ২৮৬১৪ জন, যারা ৭২৩৭ টি পরিবারে বসবাস করে, যার মধ্যে পুরুষ হল ১৪১৮১ জন এবং নারী হল ১৪৪৩৩ জন।
পিপরুল ইউনিয়নের গড় সাক্ষরতা হার ৪৮.২%। তার মধ্যে নারী শিক্ষার হার ৪৫.৬% এবং পুরুষ শিক্ষার হার ৫০.৮%। এখানকার গুরুত্বপূর্ণ শিক্ষা প্রতিষ্ঠানের মধ্যেঃ
পাটুল দাখিল মাদ্রাসা ও
কালিগঞ্জ উচ্চ বিদ্যালয় উল্লেখযোগ্য
পিপরুল ইউনিয়নের অর্থনীতি মূলত কৃষি নির্ভর।এছাড়াও এখানে সীমিত আকারে মৎস্য চাষ করে থাকেন এলাকার মৎস্য চাষীরা।
পিপরুল ইউনিয়ন — বাংলাদেশ জাতীয় তথ্য বাতায়ন
জালাল আহমদ (স্থপতি)

জালাল আহমদ (জন্ম ১৯৫৯) হলেন একজন বাংলাদেশী স্থপতি। তিনি বাংলাদেশ স্থপতি ইনস্টিটিউটের ২০তম কাউন্সিলের সাধারণ সম্পাদক ছিলেন এবং কমনওয়েলথ অ্যাসোসিয়েশন অফ আর্কিটেক্ট-এর সহ-সভাপতি।
আহমদ ১৯৫৯ সালে তৎকালীন পূর্ব পাকিস্তানের (বর্তমান বাংলাদেশ) সিলেট জেলায় জন্মগ্রহণ করেন। তিনি বাংলাদেশ প্রকৌশল বিশ্ববিদ্যালয় থেকে ব্যাচেলর অফ আর্কিটেকচার ডিগ্রি লাভ করেন। বিশ্ববিদ্যালয় পড়াকালীন স্থপতি সাইফ উল হক ও এহসান খান তার বন্ধু ছিলেন।
আহমদ তার কর্মজীবন শুরু করেন ১৯৮৩ সালে "ডায়াগ্রাম আর্কিটেক্ট" দিয়ে। তার বিশ্ববিদ্যালয়ের দুই বন্ধুসহ তিনি এই স্থাপত্য ফার্ম প্রতিষ্ঠা করেন। তিনি ১৯৮৩ সালে প্রতিষ্ঠিত স্থাপত্য বিষয়ক গবেষণা প্রতিষ্ঠান "চেতনা"র প্রতিষ্ঠাকালীন সদস্য ছিলেন। ১৯৮৪ সালে তিনি মুজিব নগর স্মারক উন্মুক্ত নকশা প্রতিযোগিতায় প্রথম পুরস্কার লাভ করেন।
১৯৯৭ সালে জালাল আহমদ তার নিজের ফার্ম জে. এ. আর্কিটেক্টস লিমিটেড প্রতিষ্ঠা করেন। তার নির্মিত গুরুত্বপূর্ণ স্থাপনাসমূহ হল ঢাকার স্কলাস্টিকা স্কুল ভবন; ফরিদপুর, রংপুর ও বগুড়ার ব্র্যাক প্রশিক্ষণ কেন্দ্র; এবং তাঞ্জানিয়ায় ডোমিনিক রেসিডেন্স। ২০০৪ সালে তিনি নর্থ সাউথ ইউনিভার্সিটি ইন্টারন্যাশনাল ডিজাইন কম্পিটিশনে এবং ২০০৯ সালে ফ্রাঙ্কো-জার্মান এম্বাসি ডিজাইন কম্পিটিশনে তৃতীয় স্থান লাভ করেন।
পাশাপাশি তিনি ইউনিভার্সিটি অফ এশিয়া প্যাসিফিকের খণ্ডকালীন শিক্ষক।
আবুল হোসেন (মুক্তিযোদ্ধা)

শহীদ আবুল হোসেন (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।
আবুল হোসেনের জন্ম ঢাকায়। তিন ভাই ও ছয় বোনের মধ্যে তৃতীয় ছিলেন তিনি। তার বাবার নাম মো. ইসমাইল মিয়া এবং মায়ের নাম সাজেদা খাতুন। আবুল হোসেন অবিবাহিত ছিলেন। 
১৯৭১ সালে কলেজের শিক্ষার্থী ছিলেন আবুল হোসেন। মুক্তিযুদ্ধ শুরু হলে জুন মাসে তিনি ভারতে যান। ২ নম্বর সেক্টরের অধীনে বিশেষ প্রশিক্ষণ নিয়ে গেরিলা যুদ্ধ করেন। মুক্তিযুদ্ধের চূড়ান্ত পর্যায়ে তিনি ছিলেন কেরানীগঞ্জে। ১৭ ডিসেম্বর ভোরে সেখান থেকে ঢাকায় আসার পথে বুড়িগঙ্গা নদীতে নৌকাডুবিতে তিনিসহ ১১ জন মুক্তিযোদ্ধা মারা যান।
১৯৭১ সালের ২৫ সেপ্টেম্বর ঢাকা মেডিকেল কলেজের কাছে ২ নম্বর সেক্টরের প্রশিক্ষণপ্রাপ্ত কয়েকজন গেরিলা মুক্তিযোদ্ধা তখন গোপনে অবস্থান করছিলেন পুরান ঢাকায়। তারা প্রাদেশিক সরকারের উচ্চপদস্থ বিশেষ কেউ বা সমপর্যায়ের কারও ওপর অপারেশন করার জন্য সুযোগ খুঁজছিলেন। একদিন তারা সেই সুযোগ পেয়ে গেলেন। সেদিনিই সকালে লালবাগের এক রেস্তোরাঁয় জলযোগ করছিলেন এনায়েত। এমন সময় একটি গাড়ি তার দৃষ্টি আকর্ষণ করে। সেই গাড়ির সামনে পতাকাদণ্ড এবং তাতে ছিল পাকিস্তানি পতাকা। গাড়িটি গিয়ে দাঁড়াল লালবাগের নেজামে ইসলামী অফিসের সামনে। এনায়েত ভাবলেন, এ ব্যাটা নিশ্চয় মালিক মন্ত্রিসভার মন্ত্রী। যদি তাই হয় তাহলে তো পোয়াবারো! তিনি খুঁজে বের করলেন সহযোদ্ধা আবুলকে। দ্রুত তারা তাদের অস্ত্রশস্ত্র ও গোলাবারুদ রাখার গোপন স্থান থেকে সংগ্রহ করলেন গ্রেনেড ও ফসফরাস বোমা। তারপর তারা দুজন পরনের কাপড়চোপড় বদলে পরলেন পায়জামা-পাঞ্জাবি। মাথায় কিস্তি টুপি। লালবাগের রাস্তায় তারা দুজন মোটরসাইকেল নিয়ে অপেক্ষা করতে থাকলেন। এমন সময় তারা দেখতে পেলেন সে গাড়ি আসছে। লালবাগের চৌরাস্তার মোড়ে তারা প্রথম চেষ্টা করলেন গ্রেনেড ছোড়ার। কিন্তু ব্যর্থ হলেন। গাড়ি দ্রুত চলে গেল। তারা গাড়ির পিছু নিলেন। পেছনে পেছনে যেতে থাকলেন। যেতে যেতে ঢাকা মেডিকেল কলেজের উত্তর পাশের চার রাস্তার মোড়ে সিগন্যালের লাল বাতি জ্বলে উঠল। থেমে গেল গাড়ি। গাড়ির পেছনে ছিল একটি জিপ। তাতে নেজামে ইসলামী দলের বেশ কয়েকজন কর্মী। গাড়ির পাশে একটি ট্রাক দাঁড়িয়ে। গাড়ি ও ট্রাকের মাঝের ফাঁকে ঢুকে পড়ল মোটরসাইকেল। এনায়েত খোলা জানালা দিয়ে হাত গলিয়ে ছেড়ে দিলেন পিন খোলা গ্রেনেড আর আবুল ফসফরাস বোমা। এনায়েত জানালা দিয়ে হাত ঢোকাতেই মাওলানা চিৎকার দিয়ে উঠল। তখন বেলা আনুমানিক দুপুর একটা। গাড়িতে ছিল পূর্ব পাকিস্তানের প্রাদেশিক সরকারের স্থানীয় স্বায়ত্তশাসন দপ্তরের মন্ত্রী নেজামে ইসলামী দলের মোহাম্মদ ইসহাকের। এই অপারেশনে মোহাম্মদ ইসহাক, গাড়ির চালকসহ কয়েকজন আহত হয়। পরদিন খবরের কাগজেও এ খবর প্রকাশিত হয়।
ইসলামি সংস্কৃতিতে আলী

মুহাম্মাদ ব্যতীত ইসলামিক ইতিহাসে ইসলামি ভাষায় যে ব্যক্তির সম্পর্কে সবচেয়ে বেশি লেখা হয়েছে তিনি হলেন হযরত মওলা আলী। 
ওমানের ইবাদিরা ছাড়া বিশ্বের প্রতিটি মুসলমান হযরত আলীর প্রতি সম্মান প্রদর্শন করে থাকেন। ইসলামের প্রাথমিক যুগে যারা প্রথম ঈমান এনেছিলেন তাদের মধ্যে অন্যতম এবং সবচেয়ে জ্ঞানী ব্যক্তি হওয়া ছাড়াও তিনি ইসলামি বিশ্বাস এবং ইসলামি আইন শাস্ত্রের উপর ব্যাপক পান্ডিত্য অর্জন করেছিলেন। তিনি তার বীরত্ব এবং সাহসের জন্যেও পরিচিত ছিলেন। মুসলমানরা মুহাম্মাদ, হযরত আলী এবং অন্যান্য সকল বিদ্বুষী ব্যক্তিদের সম্মান দিয়ে থাকেন।
ইদা কারমেলিত্তা

ইদা কারমেলিত্তা অথবা ফারহিন ইদা কারমেলিত্তা লায়লা ফিজেরার্দো ছিলেন একজন শ্রীলঙ্কান সংখ্যালঘু তামিল নারী। ১৯৯৯ সালের ১২ জুলাই শ্রীলঙ্কার গৃহযুদ্ধ চলাকালে তাঁকে গণধর্ষণ ও হত্যা করা হয়।
ইদা কারমেলিত্তা ১৬ বছরে বয়সে একজন শিশু সৈনিক হিসেবে তামিল বিদ্রোহী বাহিনী এলটিটিই-তে যোগ দিয়েছিলেন এবং তিন বছর দলটির সদস্যা ছিলেন। এরপর তিনি দলত্যাগ করেন এবং খুন হওয়ার মাত্র এক মাস আগে শ্রীলঙ্কান পুলিশের কাছে আত্মসমর্পণ করেন।
১৯৯৯ সালের ১২ জুলাই রাতে পাঁচ জন লোক ইদার বাড়িতে দরজা ভেঙে প্রবেশ করে এবং বাড়ির বাসিন্দাদের বেঁধে রাখে। এরপর তারা ইদাকে গণধর্ষণ করে এবং হত্যা করে। ঘটনাটি মান্নার জেলার পাল্লিমুনাই শহরে সংঘটিত হয়। মান্নারের শবপরীক্ষকের প্রতিবেদন অনুযায়ী, ইদার মৃতদেহে ধর্ষণ ও যৌন নির্যাতনের চিহ্ন ছিল এবং তাঁর স্তন ও ঠোঁটে কামড়ের দাগ ছিল। তাঁর যোনির মধ্যে গুলি করা হয়েছিল।
ইদার মৃত্যুর পর তাঁর ভাইবোনেরা ভারতে একটি শরণার্থী শিবিরে পালিয়ে যান। ইদার মা প্রথমে শ্রীলঙ্কাতেই থেকে গিয়েছিলেন এবং তাঁর মেয়ের হত্যাকারীদের বিচারের মুখোমুখি করতে দৃঢ়প্রতিজ্ঞ ছিলেন। কিন্তু ২০০০ সালের জানুয়ারিতে এই মামলার আইনজীবী কুমার পোন্নামবালাম কলম্বোতে নিহত হওয়ার পর তিনিও দেশত্যাগ করেন। এই ধর্ষণ ও খুনের ঘটনা শ্রীলঙ্কায় এবং অন্যত্র গণমাধ্যমে বিপুলভাবে আলোচিত হয়।
দুইজন সন্দেহভাজনকে ইদাদের একজন প্রতিবেশী শনাক্ত করেন এবং ভারতে পালিয়ে যাওয়ার আগে ইদার ভাই আরেক সন্দেহভাজন ব্যক্তিকে শনাক্ত করেন। সাক্ষীরা শ্রীলঙ্কান সেনাবাহিনীর একজন কর্পোরাল এবং একজন সৈনিককে একটি পরিচিতিমূলক প্যারেডে শনাক্ত করেছিলেন এবং শনাক্তকৃতদের বন্দি করা হয়েছিল। কিন্তু সাক্ষীদের ভীতিপ্রদর্শন করা হয় এবং তাঁরা ভারতে পালিয়ে যান। ফলে মামলাটির আর নিষ্পত্তি হয় নি। সন্দেহভাজনদের জামিন প্রদান করা হয়েছে।
আর্কাইভ ডট অর্গ

arXiv (উচ্চারণ "আর্কাইভ") হল সংশোধনের পর প্রকাশনার জন্য অনুমোদিত ইলেকট্রনিক প্রাক মুদ্রণের (ই-মুদ্রণ হিসাবে পরিচিত) একটি সংগ্রহস্থল, যেটি গণিত, পদার্থবিজ্ঞান, জ্যোতির্বিজ্ঞান, কম্পিউটার বিজ্ঞান, পরিমাণগত জীববিদ্যা, পরিসংখ্যান এবং পরিমাণগত অর্থব্যবস্থা বিভাগের বৈজ্ঞানিক কাগজপত্র নিয়ে গঠিত। এগুলিতে অনলাইনের মাধ্যমে প্রবেশ করা যায়।
আর্কাইভ কম-ব্যান্ডপ্রস্থের টেক্স নথি বিন্যাস ব্যবহার করে। এর ফলে বৈজ্ঞানিক কাগজপত্রগুলিকে সহজেই ইন্টারনেটের মাধ্যমে প্রেরণ করা যায় এবং ক্লায়েন্ট-সাইডের মাধ্যমে প্রদান করা যায়। ১৯৯০ সালের কাছাকাছি সময়ে জোয়ান্নে কোহন তার সহকর্মীদের পদার্থ বিজ্ঞানের প্রাক-মুদ্রণগুলি ই-মেইল করা শুরু করেন, কিন্তু দ্রুতই প্রেরিত গবেষণা পত্রের সংখ্যার জন্য ই-মেইল বক্সের ধারণক্ষমতা পূর্ণ হয়ে গিয়েছিল। পরবর্তীকালে পল জিন্সপ্যাঙ কেন্দ্রীয় সংরক্ষণাগারের প্রয়োজন উপলব্ধি করেন, এবং ১৯৯১ সালের অগাস্ট মাসে তিনি একটি মেইল বক্সের কেন্দ্রীয় সংগ্রহস্থল তৈরি করেন যা লস আলামস ন্যাশনাল পরীক্ষাগারে সঞ্চিত ছিল, এবং যা যে কোনও কম্পিউটার থেকে ব্যবহার করা যেতে পারত।
বাইজান্টাইন রন্ধনশৈলী

বাইজেন্টাইন রসনা () হচ্ছে গ্রীক ও রোমান ভোজনবিদ্যার একটি সম্মিলিত রূপ। বাইজান্টাইন সাম্রাজ্যের অগ্রগতির পাশাপাশি বাণিজ্য বাড়তে থাকে এবং গ্রীসে মসলা, চিনি ও বিভিন্ন নতুন সবজি আমদানি করা হতে থাকে।
পাচকগণ নতুন খাদ্যসামগ্রী দ্বারা নতুন খাবার তৈরির পরীক্ষা নিরীক্ষা চালাতে থাকেন। ফলশ্রুতিতে দুটি নতুন ধারার রন্ধনশৈলীর আবির্ভাব ঘটে। এর একটি পূর্বাঞ্চলীয় (এশিয়া মাইনর ও পূর্ব এজিয়ান) আমদানিকৃত খাদ্য নির্ভর বাইজান্টাইন রসনা এবং অন্যটি পূর্ব থেকে প্রচলিত স্থানীয় গ্রীক রসনা।
বাইজেন্টাইন খাদ্য শ্রেণিভেদে বৈচিত্রময়। রাজপ্রাসাদ ছিলো মশলা এবং বহিরাগত রেসিপির এক মহানগরী। অতিথিদের ফল, মধু-কেক এবং সিরাপি মিষ্টান্ন পরিবেশন করা হত। সাধারণ মানুষের খাদ্যাভ্যাস রক্ষণশীল ছিলো। তাদের প্রধান খাদ্য ছিল রুটি, সবজি, ডাল এবং শস্য দিয়ে বিভিন্ন উপায়ে প্রস্তুত খাদ্যাদি। সালাদ খুবই জনপ্রিয় ছিল; ১৪৩৯ সালে সম্রাট জন অষ্টম পায়ালোগোস প্রতিবেলা খাবারের সঙ্গে সালাদ চাইতেন।
বাইজান্টাইনগণ এনথোটিরো বা কেফালিন্টজিন সহ বিভিন্ন প্রকার চীজ প্রস্তুত করতো। তারা স্বাদু ও লোনাপানির শেলফিশ এবং মাছ খেতো। তারা ডিমের বিখ্যাত অমলেট স্পৌনগাটা তৈরী করতো। থিয়েডোর প্রদুমস এটার উল্লেখ করেছেন। প্রতিবাড়িতে হাঁস মুরগী পালা হতো।
বাইজেন্টাইন গণ্যমান্য ব্যক্তিগণ শিকারের মাধ্যমে মাংস সংগ্রহ করতো। পুরুষের কাছে এটা প্রিয় এবং বিশিষ্ট পেশা। তারা সাধারণত কুকুর ও বাজপাখি নিয়ে শিকারে যেতো। কখনও কখনও ফাঁদ পাততো, জাল এবং পাখি ব্যবহার করতো। বৃহৎ আকারের প্রাণীর মাংস ছিলো একটি ব্যয়বহুল এবং বিরল খাদ্য। শীতের সকালে নাগরিকগণ শূকর হত্যা করত এবং বছরব্যাপী পরিবারের জন্য সসেজ, নোনা পোর্ক এবং চর্বি হিসেবে ব্যবহার করতো।
মধ্যবিত্ত ও উচ্চবিত্ত বাইজান্টাইনরা শুধু ল্যাম্বের মাংসের সংস্থান করতে পারতো। চাষাবাসে গরু ব্যবহৃত হতো বলে তারা কদাচিৎ গরুর মাংস খেতো। কনস্ট্যান্টিনোপল এবং থেসসালোনিকির মত শহরের বাসিন্দারা তাভেরনার উদ্দেশ্যে উৎসর্গ করা পশুর মাংস খেতো। রান্নার সাধারণ ধরন ছিলো সিদ্ধ করা। অলস পাচকেরা প্রায় সব কিছুই সিদ্ধ করতো।
অনেক পন্ডিতের মতে বাইজেন্টাইন কপটপলাকুস (মধ্যযুগীয় গ্রিক: κοπτοπλακοῦς) এবং প্লাকুন্তাস টেটায়রোমেনাস হচ্ছে যথাক্রমে আধুনিক বাকলাভা এবং তিরোপিতার পূর্বপুরুষ।
কনস্টান্টিনোপলের মধ্যে জনপ্রিয় বাণিজ্য পথ থাকায় বাইজান্টাইন রসনা বিভিন্ন অঞ্চলের জনগোষ্ঠীর সংস্পর্শ লাভ করে যেমন ইতালির লোমবারড়দ, পারস্য সাম্রাজ্য, উঠতি আরব সাম্রাজ্য ইত্যাদি। উসমানীয় খেলাফতের সময়ে এরা মিশ্রিত হয়ে যায় সেজন্য আধুনিক তুর্কি রন্ধনপ্রণালী, গ্রিক রন্ধনপ্রণালী, এবং বালকানস রান্না সব প্রায় অভিন্ন।
মধু প্রধান সুইটেনার হিসাবে ব্যবহার করা হয়।  মধ্য বাইজেন্টাইন যুগে আখের চিনি শুরু ছিল, তবে এটি একটি বিলাসবহুল পণ্য ছিল।
অনেক পন্ডিত বলেছেন যে বাইজেন্টাইন কোপটোপ্লাকুস (মধ্যযুগীয় গ্রিক: κοπτοπλακοῦς) এবং প্লাকুন্টাস টেইরোমেনাস যথাক্রমে আধুনিক বাক্‌লাভা এবং তিরোপিটা (বোরেক) এর পূর্বপুরুষ। উভয় রূপই প্রাচীন গ্রিক প্লাসেন্টা কেক থেকে উদ্ভূত হয়েছিল।
ম্যাসেডোনিয়া তার মদের জন্য বিখ্যাত ছিলো। যা উচ্চবিত্ত বাইজান্টাইনদের মধ্যে পরিবেশিত হতো। ক্রুসেড এবং পরবর্তীকালে পশ্চিম ইউরোপ বাইজান্টাইনের দামী মদের কদর করে। অদ্যাপি বিখ্যাত উদাহরণ হচ্ছে রাজা রিচার্ড লায়নহারটের বিবাহে সাইপ্রাসের কমান্ডারিয়া মদ পরিবেশন করা হয়। অন্যান্য প্রখ্যাত প্রকরণের মধ্যে আছে মাস্কাট আঙুর থেকে তৈরী ক্রীটের মদ, রামনি এবং মালভাসিয়া বা মাল্মসে। রেটসিনা মদের সংগে পাইনের রজন মেশানো হতো স্বাদে ভিন্নতা আনার জন্য। বর্তমান দিনেও এটা গ্রীসে দেখতে পাওয়া যায়।
বৈলতলী ইউনিয়ন

বৈলতলী বাংলাদেশের চট্টগ্রাম জেলার চন্দনাইশ উপজেলার অন্তর্গত একটি ইউনিয়ন।
বৈলতলী ইউনিয়নের আয়তন ২,৩৫৯ একর (৯.৫৫ বর্গ কিলোমিটার)।
২০১১ সালের আদমশুমারি অনুযায়ী বৈলতলী ইউনিয়নের মোট জনসংখ্যা ২২,৬৫২ জন। এর মধ্যে পুরুষ ১১,১৭১ জন এবং মহিলা ১১,৪৮১ জন। মোট পরিবার ৪,৩৯৪টি।
চন্দনাইশ উপজেলার দক্ষিণ-পশ্চিমাংশে বৈলতলী ইউনিয়নের অবস্থান। উপজেলা সদর থেকে এ ইউনিয়নের দূরত্ব প্রায় ১৪ কিলোমিটার। এ ইউনিয়নের উত্তরে বরমা ইউনিয়ন ও সাতবাড়িয়া ইউনিয়ন; পূর্বে সাতকানিয়া উপজেলার খাগরিয়া ইউনিয়ন; দক্ষিণে সাতকানিয়া উপজেলার নলুয়া ইউনিয়ন, আমিলাইশ ইউনিয়ন ও চরতী ইউনিয়ন এবং পশ্চিমে সাতকানিয়া উপজেলার চরতী ইউনিয়ন অবস্থিত।
বৈলতলী ইউনিয়ন চন্দনাইশ উপজেলার আওতাধীন ৬নং ইউনিয়ন পরিষদ। এ ইউনিয়নের প্রশাসনিক কার্যক্রম চন্দনাইশ থানার আওতাধীন। এটি জাতীয় সংসদের ২৯১নং নির্বাচনী এলাকা চট্টগ্রাম-১৪ এর অংশ। এ ইউনিয়নের গ্রামগুলো হল:
বৈলতলী ইউনিয়ন পূর্বে পটিয়া উপজেলাধীন ২১নং বৈলতলী ইউনিয়ন পরিষদ নামে পরিচিত ছিল। বর্তমানে চন্দনাইশ উপজেলাধীন ৬নং বৈলতলী ইউনিয়ন পরিষদ নামে প্রতিষ্ঠিত।
সেই ব্রিটিশ আমলে গ্রামের মানুষেরা সৃষ্টি করেছিল গ্রামের নাম। গ্রামের অধিকাংশ অঞ্চল জুড়ে অনেক আম গাছ ছিল। আম গাছ থেকে আম গাছে আম ধরার সময় হলে আমের অনেক মুকুল সেই আমগাছের নিচে পড়ে থাকত। আমের মুকুলকে স্থানীয় ভাষায় "বৈল" বলা হয়। তার থেকেই গ্রামের নাম হল "বৈলতলী"। বৈলতলী গ্রামের নামানুসারে ইউনিয়নের নামকরণ করা হয়।
২০১১ সালের আদমশুমারি অনুযায়ী বৈলতলী ইউনিয়নের সাক্ষরতার হার ৫৩.৪%। এ ইউনিয়নে ১টি ফাজিল মাদ্রাসা, ১টি কওমী মাদ্রাসা, ২টি মাধ্যমিক বিদ্যালয়, ৭টি প্রাথমিক বিদ্যালয় ও ২টি কিন্ডারগার্টেন রয়েছে।
বৈলতলী ইউনিয়নে যোগাযোগের প্রধান প্রধান সড়কগুলো হল চন্দনাইশ-বৈলতলী সড়ক, দোহাজারী-বৈলতলী সড়ক এবং বরকল-বৈলতলী সড়ক।
প্রধান যোগাযোগ মাধ্যম সিএনজি চালিত অটোরিক্সা ও সকাল ৫ টা থেকে ছেড়ে আসা আরকান এক্সপ্রেস বাস সার্ভিস। বৈলতলী থেকে বহদ্দারহাট বাস টার্মিনাল পর্যন্ত এই গাড়ি প্রতিদিন নতুনব্রীজ- আনোয়ারা-বরকল হয়ে বৈলতলী ইউনুস মার্কেট পর্যন্ত যায়। আপ সকাল ৫টা থেকে বিকাল ৫.৩০ ও ডাউন রাত ১০ টা পর্যন্ত। 
বৈলতলী ইউনিয়নে ৪৭টি মসজিদ, ৩৪টি মন্দির ও ১টি বিহার রয়েছে।
বৈলতলী ইউনিয়নের দক্ষিণাংশ দিয়ে বয়ে চলেছে সাঙ্গু নদী।
বৈলতলী ইউনিয়নের প্রধান ২টি হাট/বাজার হল ইউনুছ মার্কেট (বাজার) এবং খোদার হাট।
আনন্দ শিপইর্য়াড এন্ড স্লিপওয়েজ

আনন্দ শিপইয়ার্ড এন্ড স্লিপওয়েজ হচ্ছে বাংলাদেশের একটি জাহাজ নির্মাণকারী প্রতিষ্ঠান। এটিই বাংলাদেশের প্রথম প্রতিষ্ঠান যেটি সমুদ্রগামী জাহাজ নিমার্ণ করে বিদেশী ক্রেতার কাছে হস্তান্তর করে। এটি আনন্দ গ্রুপের একটি প্রতিষ্ঠান।
বেসরকারি খাতে এটিই বাংলাদেশের সর্ববৃহৎ জাহাজ নিমার্ণকারী প্রতিষ্ঠান। ১৯৮৩-এ আনন্দ বিল্ডার্স নামে বুড়িগঙ্গা নদীর পাশে এই জাহাজ নিমার্ণকারী প্রতিষ্ঠানটি প্রতিষ্ঠা করা হয়। পরবর্তীকালে ব্যবসায় বাড়তে থাকলে ১৯৮৫-এ এটির বর্তমান অবস্থান মেঘনা নদীর পাশে স্থানান্তর করা হয়। ১৯৯৯-এ প্রতিষ্ঠানটির আধুনিকায়ন ও ধারনক্ষমতা বৃদ্ধি করা হয় এবং নাম পরিবর্তন করে রাখা হয় আনন্দ শিপইয়ার্ড এন্ড স্লিপওয়েজ লিমিটেড।
শিপইর্য়াডটির উৎপাদন স্থানের আয়তন ৮০,০০০বর্গ মিটার। এতে ৭০০ এর অধিক জনশক্তি নিয়োজিত রয়েছে, এটি প্রতি বছর জাহাজ থেকে ৮০০০ টন স্টিল উৎপাদন করে। নভেম্বর ২০০৮ পর্যন্ত এটি ইউরোপীয় ও আফ্রিকান ক্রেতাদের কাছ থেকে ৩৪টি জাহাজ নির্মাণের জন্য $৩৭৩ মিলিয়ন মার্কিন ডলার সমম্যল্যের অর্থের অর্ডার গ্রহণ করেছে।
আনন্দ শিপইয়ার্ড ডেনমার্ক, জার্মানি, নরওয়ে, মোজাম্বিক প্রভৃতি দেশে জাহাজ রপ্তানী করে থাকে।
এটি কোন সম্পূর্ণ তালিকা নয়। তথ্যের পরিবর্তণও ঘটতে পারে।
হেনরি (কমিক্স)

হেনরি (বাংলায় হেনরি, গাবলু বা গুণধর) ১৯৩২ সাল থেকে চালু হওয়া কার্ল অ্যান্ডারসন কৃত সৃষ্ট একটি কমিক স্ট্রিপ। প্রধান চরিত্র একটি ন্যাড়া মাথার বাচ্চা ছেলে যে কথা বলে না। প্রথম কয়েকটি পর্ব বাদ দিলে চরিত্রটি মূলত মূকাভিনয়ের মাধ্যমে যোগাযোগ করে, যা হেনরির কমিক বই বেরোবার পর থেকে বদল হয়।
মণিকুন্তলা সেন

মণিকুন্তলা সেন (১১ ডিসেম্বর ১৯১০ - ১১ সেপ্টেম্বর ১৯৮৭) ছিলেন ভারতের কমিউনিস্ট পার্টির প্রথম কয়েকজন সক্রিয় মহিলা সদস্যাদের মধ্যে অন্যতম। অবিভক্ত বাংলার প্রথম সারির মহিলা নেত্রী ও বঙ্গীয় প্রাদেশিক মহিলা আত্মরক্ষার সমিতির অন্যতম প্রতিষ্ঠাত্রী। উনি ওনার স্মৃতিকথা 'সেদিনের কথা' (ইংরেজিতে 'ইন সার্চ অফ ফ্রিডম: অ্যান আনফিনিশড জার্নি') - এর জন্য বিখ্যাত।
মণিকুন্তলা সেনের জন্ম ১৯১০ খ্রিস্টাব্দের ১১ ডিসেম্বর অধুনা বাংলাদেশের বরিশালে। পিতা বিলাশচন্দ্র সেন ছিলেন বরিশাল জেলার স্থানীয় জমিদারের কমন ম্যানেজার। উনি বিখ্যাত জাতীয়তাবাদী নেতা ও শিক্ষাবিদ অশ্বিনী কুমার দত্ত, যিনি ওনার পরিবারের পরিচিত ছিলেন, দ্বারা প্রভাবিত হন। এছারাও ছিলেন উনি যেখান থেকে স্নাতক হন, সেই ব্রজমোহন কলেজের অধ্যক্ষ জগদীশ চন্দ্র মুখোপাধ্যায়। ১৯২৩ সালে মহাত্মা গান্ধী যখন বরিশালে যান তখন ওনারে সাথে মণিকুন্তলা সেনের দেখা হয়।
জোভান্নি দি সের জোভান্নি গুইদি

জোভান্নি দি সের জোভান্নি গুইদি () (১৪০৬ – ১৪৮৬), যিনি লো স্কেজ্জা () হিসেবেও পরিচিত, ছিলেন রেনেসাঁস যুগের একজন ইতালীয় চিত্রশিল্পী, ভাস্কর এবং একজন স্থপতি। তার ভাই বিখ্যাত চিত্রশিল্পী মাজাৎচো।
জোভান্নি ১৪০৬ সালে সান জোভান্নি ভালদার্নোতে জন্মগ্রহণ করেন। ১৪১৭ সালে তার পরিবার ফ্লোরেন্সে চলে যায়। ১৪২০ ও ১৪২১ সালের মধ্যে তিনি লরেঞ্জো বিচ্চির সাথে পরিচিত হন, এবং সম্ভবত জোভান্নি তার কর্মশালায় সহকারী হিসেবে কাজ করতেন। ১৪২৬ সালে তিনি তার ভাই মাজাৎচোর গ্যারেন্টার হিসেবে পিসায় তালিকাভুক্ত হন। তিনি ১৪২৮ সালে তার ভাইয়ের উত্তরাধিকার প্রত্যাখ্যান করেন। ১৪২৯ সালে জোভান্নি ফ্লোরেন্সে তার নিজের কর্মশালা চালু করেন।
১৪৩০ সালে তিনি সেন্ট লুকের গিল্ডে যোগদান করেন। তিনি "ফোর্জেরিনারিও" বা বক্ষ নির্মাতা হিসেবে লেগনাইওলির গিল্ডে যোগদান করেন। পরবর্তীতে তিনি ১৪৩৩ সালে শিল্পকলা বিষয়ে মেট্রিকুলেশন পাশ করেন। ১৪৩৬ থেকে ১৪৪০ সালের মধ্যে তিনি ফ্লোরেন্তিন ক্যাথেড্রালের সাক্রিস্টিতে খচিত করার জন্য কার্টুন জমা দেন।
দারুহরিদ্রা

দারুহরিদ্রা (বৈজ্ঞানিক নাম: "Berberis asiatica Roxb. Ex. Dc") (ইংরেজি: Barberry) হচ্ছে Berberidaceae পরিবারের "Berberis" গণের একটি উদ্ভিদ।
দারুহরিদ্রা গাছে গায়ে কাঁটায় ভরা, দেখতে মধ্যমাকৃতির, অনেকটা লেবু গাছের মত, পাতার আকার ছোট ও পুরু এবং এর কিনারা খাঁজকাটা। এর ফল দেখতে কিসমিসের মত এবং খেতে টক। গাছে ফুল ফোটে বসন্তকালে এবং ফল হয় গ্রীষ্মকালে। এই গাছের কাঠ ও শিকড় ঔষধি দ্রব্য হিসেবে ব্যবহার করা হয়ে থাকে ।
বাংলাদেশ, ভারত, নেপাল ও এ উপমহাদেশের বিভিন্ন পাহাড়ি অঞ্চলে এই গাছ জন্মে।
দারুহরিদ্রা আয়ুর্বেদী ঔষুধ হিসাবে রোগ নিরাময়ে কাজ করে।
আলু বোখারা

আলু বোখারা (বৈজ্ঞানিক নাম: "Prunus × domestica") () অর্থাৎ ইউরোপীয় পাল্ম রোসাসে (Rosaceae) পরিবারের সপুষ্পক ফলজ উদ্ভিদের একটি প্রজাতি। এটি পর্ণমোচী বৃক্ষ, ইংরেজিতে প্লাম হিসাবে পরিচিত, যদিও সমস্ত প্লাম এই প্রজাতির অন্তর্ভুক্ত নয়। গ্রিনেজেজ এবং মনাক্কা "P. domestica" উপ-প্রজাতির অন্তর্ভুক্ত। এই সংকর প্রজাতিটি "Prunus spinosa" এবং "Prunus cerasifera".থেকে সৃষ্টি।
এটি একটি বৃহৎ গুল্ম বা ছোট বৃক্ষ। এটি কাটাযুক্ত গাছ, সাদা ফুল হয়, বসন্তকালে ফোটে। ফলের আকার ডিম্বাকৃতি বা গোলাকৃতি হয়। এটি মশলা জাতীয় ফল হিসেবে বিবেচিত। আলুবোখারা হলো শুকনা পাম ফল। এতে ক্যালরির মাত্রা খুব কম থাকে।
এশিয়া অঞ্চলে অ্যালোভেরা উদ্ভিদ প্রজাতির মানানী, মেথাইল এবং রেড বাট জাতের আলু বোখারা গাছের চাষ হয়ে থাকে । ইউরোপীয় পাল্ম রোসাসে পরিবারের সম্পূরক পলজ উদ্ভিদের একটি প্রজাতি এই আলু বোখারা । প্রথমে ফলটি স্বাদ টক হয় । তবে পাকার পর তা কালো হয়ে মিষ্টি হয়ে যায়। 
আলু বোখারা সাধারণত ইরাক, ইরান, পাকিস্তান ও ভারতে জন্মে থাকে। বর্তমানে বাংলাদেশে বাণিজ্যিকভাবে এর চাষ বেশ লাভজনক। তবে ভারতের কাশ্মীর, হিমালয়, পাকিস্তান, আফগানিস্তান এবং ইরানে প্রচুর পরিমাণে চাষ হয়।
পোলাও, বিরিয়ানি, রোস্ট, সালাদ, জ্যাম, জ্যালি, আচার এবং বোরহানিসহ নানা অভিজাত খাবার তৈরিতে আলু বোখারা ব্যবহার হয়। তবে বিরিয়ানি বা পোলাও জাতীয় খাবারে এর ব্যবহার বেশি।
পুষ্টি বিশেষজ্ঞদের মতে ক্যালসিয়াম, আয়রন, পটাশিয়াম, সোডিয়াম এবং ম্যাগনেসিয়াম সমৃদ্ধ আলু বোখারায় রয়েছে ফ্যাট, প্রোটিন, ভিটামিন এ, বি, সি, কে এবং ই। এছাড়াও অ্যালোভেরায় অ্যান্টিঅক্সিডেন্ট রয়েছে যা ক্যান্সারের ঝুঁকি কমায়।
কলম্বো লোটাস টাওয়ার

লোটাস টাওয়ার (; ) হল শ্রীলঙ্কার কলম্বো শহরে অবস্থিত একটি টাওয়ার।
দেশের রাজধানী কলম্বোর উপকণ্ঠের সীমানার মধ্যে টাওয়ার নির্মাণের প্রাথমিক সিদ্ধান্তের পর, শ্রীলঙ্কার সরকার শহরটির কেন্দ্রে টাওয়ারটি স্থাপনের করার পরিকল্পনা ঘোষণা করে। টাওয়ারের নতুন অবস্থানটি বিরালা লেকের তীর।
শ্রীলঙ্কার টেলিযোগাযোগ নিয়ন্ত্রক কমিশনের সভাপতি (টিআরসিএসএল), শ্রীলংকার পররাষ্ট্র মন্ত্রণালয়ের সচিব, সিইআইইসি এবং এএলআইটি-এর সভাপতিগণের সাক্ষাৎকারে টিআরসিএসএল-এর মহাপরিচালক আনুশ পালপিতা সঙ্গে চুক্তিতে স্বাক্ষর করেন ৩ জানুয়ারী ২০১২।
একটি ভিত্তি প্রস্তর স্থাপন অনুষ্ঠানের পর ২০ জানুয়ারী ২০১২ তারিখে নির্মাণ শুরু হয়। নির্মাণ স্থানটি বেইরা হ্রদের ওয়াটারফ্রন্টে এবং ডি. আর. উইজওয়ার্ডেন মভাথার পাশে অবস্থিত। 
১৫ সেপ্টেম্বর ২০১৯ তারিখে টাওয়ারের নির্মাণ কাজ শেষ হয় এবং ১৬ সেপ্টেম্বর ২০১৯ তারিখে টাওয়ারটি উদ্বোধন করা হয়। ১০০ মিলিয়ন মার্কিন ডলারে নির্মিত এ টাওয়ারে চীন অর্থায়ন করেছে মোট খরচের ৮০%
এই ভবনের নকশাটি পদ্ম ফুল দ্বারা অনুপ্রাণিত। কমল বা পদ্ম শ্রীলংকার সংস্কৃতির মধ্যে বিশুদ্ধতা প্রতীক এবং দেশের উন্নয়নের প্রতীক হিসাবে ধরা হয়। টাওয়ারের ভিত্তিটি কমল বা পদ্ম সিংহাসন দ্বারা অনুপ্রাণিত এবং দুটি বিপরীত ট্র্যাপজোডাল দ্বারা গঠিত হবে। টাওয়ারের রঙটি মসৃণ রূপান্তর দ্বারা গোলাপী এবং হালকা হলুদের মধ্যে বিকল্প করার পরিকল্পনা করা হয়- কাচের আবরণ দ্বারা প্রাপ্ত একটি প্রভাব।
টাওয়ার ৩৫৬ মিটার (১,১৬৮ ফুট) লম্বা এবং ৩০,৬০০ মিটার মেঝে এলাকাজুড়ে বিস্তৃত। 
লোটাস টাওয়ারের প্রধান রাজস্ব উৎস হবে পর্যটন ও অ্যান্টেনা লিজিং। এটি একটি রেডিও এবং টেলিভিশন সম্প্রচারকারী এন্টিনা আইএসডিবি-টি এবং ৫০ টি টেলিভিশন পরিষেবা, ৩৫ টি এমএম রেডিও স্টেশন এবং ২০ টি টেলিযোগাযোগ পরিষেবা প্রদানকারীর জন্য প্রস্তাবিত ডিভিবি-টি২ সমর্থন কাঠামো হিসাবে কাজ করবে এবং পর্যটকেরা বিভিন্ন পর্যটক আকর্ষণগুলি উপভোগ করবে।
টাওয়ারটিতে চারটি প্রবেশদ্বার থাকবে, যার মধ্যে দুটি ভিআইপি (বিশিষ্ট অতিথি এবং রাষ্ট্রীয় নেতাদের) প্রবেশদ্বার হিসাবে ব্যবহার করা হবে। একটি টেলিযোগাযোগ জাদুঘর এবং সাধারণ ভোজনালয় (রেস্টুরেন্ট) নিচের তলায় অবস্থিত। টাওয়ারে পডিয়াম ৬ টি মেঝে বা তলা নিয়ে গঠিত। পডিয়ামের প্রথম তলা একটি যাদুঘর এবং দুটি প্রদর্শনী ঘর নিয়ে গঠিত। ৫০০ টি আসনবিশিষ্ট কয়েকটি সম্মেলন কেন্দ্রের (কনফারেন্স হলের) জন্য দ্বিতীয় তলাটি ব্যবহার করা হবে। রেস্টুরেন্ট, সুপারমার্কেট এবং খাবারের দোকান তৃতীয় তলায় অবস্থিত হবে। চতুর্থ তলায় ১০০০-আসন অডিটোরিয়াম বসানো হবে, যা একটি নৃত্যশালা হিসাবেও ব্যবহার করা হবে। পঞ্চম তলায় বিলাসবহুল হোটেল রুম, বড় নৃত্যশালা, এবং সপ্তম তলা একটি পর্যবেক্ষণ গ্যালারি হিসাবে ব্যবহার করা হবে। পরিকল্পনা করা হয়েছে একটি বড় আকারে জল উদ্যানের (ওয়াটার পার্ক) প্রাকৃতিক দৃশ্য নির্মাণ করার।
কলম্বো মোনোরেল যা কলম্বোতে প্রস্তাবিত মোনোরেল ব্যবস্থা ছিল এবং বিআরটি ব্যবস্থাটি লোটাস টাওয়ারের কাছাকাছি অবস্থিত একটি সাধারণ 'বহুমুখী কেন্দ্র'য়ে একত্রিত হয়, যার ফলে টাওয়ারটি শহরের একটি প্রধান পরিবহন কেন্দ্র পরিণত হয়। ২০১৬ সালে মোনোরেল প্রকল্প বাতিল করা হয়েছিল এবং এর পরিবর্তে কলম্বোতে একটি হালকা রেল নির্মাণ করা হবে।
মস্তানী বাই

মাস্তানি বাই (২৯ আগস্ট ১৬৯৯ – ২৮ এপ্রিল ১৭৪০) ছিলেন মহারাজা ছত্রশাল এবং রুহানি বাই বেগমের কন্যা। তিনি ছিলেন মারাঠা সাম্রাজ্যের পেশোয়া (প্রধানমন্ত্রী) প্রথম বাজি রাওয়ের দ্বিতীয় স্ত্রী। মারাঠা ব্রাহ্মণ পরিবারের মধ্যে তার সম্পর্কে প্রশংসা এবং বিতর্ক উভয়ই ছিল আলোচনা বিষয়। তাঁকে নিয়ে উপন্যাস যেমন রচিত হয়েছে তেমনি আবার তাঁকে ঘিরে তৈরি হয়েছে ভারতীয় সিনেমা।
মহারাজা ছত্রশাল এবং তার পার্সিয়ান উপপত্নী রুহানি বেগমের ঘরে মস্তানী বাই জন্মগ্রহণ করেন। তার পিতা ছিলেন পান্না রাজ্যের প্রতিষ্ঠাতা।
তিনি এবং তার বাবা প্রণামি সম্প্রদায়ের অনুসারী ছিলেন। এই প্রণামি সম্প্রদায়ে শ্রী কৃষ্ণের ভক্তি উপাসনার উপর ভিত্তি করে একটি হিন্দু সম্প্রদায়। তবে তার মা শিয়া সম্প্রদায় হওয়ায় তিনিও শিয়া ইসলামের একজন অনুসারী ছিলেন।
১৭৭৮ সালে নবাব মুহাম্মদ খান বঙ্গেষ ছত্রশালের রাজ্য আক্রমণ করে তাকে পরাজিত করেন এবং তার রাজধানী অবরোধ করেন। ছত্রশাল গোপনে বাজিরাওকে চিঠি লিখে সাহায্যের অনুরোধ করেন।
তিনি তার অপরূপ সৌন্দর্য, শিল্পকলা, সাহিত্য এবং রণকৌশলের বিশেষ দক্ষতার জন্য বিশেষভাবে পরিচিত। বাজিরাও তাকে অনেক বেশি ভালবাসতেন কিন্তু বাজি রাওয়ের মা রাধাবাই এবং তার ভাই ছিমাজিয়াপ্পা তাকে সবসময় ঘৃণা এবং অত্যাচার করতেন।
মহসীন উদ্দীন আহমেদ

মহসীন উদ্দীন আহমেদ (জন্ম: অজানা - মৃত্যু: ২৪ সেপ্টেম্বর, ১৯৮১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।
মহসীন উদ্দীন আহমেদের জন্ম মুন্সিগঞ্জের শ্রীনগর উপজেলার দামলা গ্রামে। তার বাবার নাম মহিউদ্দীন আহমেদ এবং মায়ের নাম বেগম নুরুন্নাহার। তার স্ত্রীর নাম হোসনে আরা। তাঁদের এক ছেলে ও দুই মেয়ে। 
পাকিস্তানি সেনাবাহিনীতে চাকরি করতেন মহসীন উদ্দীন আহমেদ। ১৯৭১ সালে কর্মরত ছিলেন চট্টগ্রাম ইস্ট বেঙ্গল রেজিমেন্টাল সেন্টারে। মুক্তিযুদ্ধ শুরু হলে তিনি যুদ্ধে দেন। প্রতিরোধ যুদ্ধ শেষে ভারতে যান। সেখানে তাকে তৃতীয় ইস্ট বেঙ্গল রেজিমেন্টের অন্তর্ভুক্ত করা হয়। বেশ কয়েকটি যুদ্ধে তিনি অংশ নিয়ে যথেষ্ট রণকৌশল প্রদর্শন করেন।
১৯৭১ সালের ১৪ অক্টোবর ভোরে সিলেট জেলার অন্তর্গত টেংরাটিলার পাশে ছাতকে থাকা পাকিস্তানি সেনাবাহিনীর শক্ত একটি প্রতিরক্ষা অবস্থানে হামলা চালায় মুক্তিযোদ্ধারা। ছাতকের ঠিক উত্তরে সীমান্ত ঘেঁষে বাঁশতলায় ছিল মুক্তিবাহিনীর ৫ নম্বর সেক্টর হেডকোয়ার্টার। ওই সেক্টরের শেলা সাব-সেক্টরের হেডকোয়ার্টারও ছিল সেখানে। ১২ অক্টোবর মুক্তিবাহিনীর প্রধান এম এ জি ওসমানী বাঁশতলা ক্যাম্প পরিদর্শনে আসেন। তিনি যেদিন বাঁশতলায় যান, তার এক দিন আগে নিয়মিত মুক্তিবাহিনীর তৃতীয় ইস্ট বেঙ্গল রেজিমেন্ট ভারতের তেলঢালা ক্যাম্প থেকে দীর্ঘ পথ পাড়ি দিয়ে সেখানে আসে। কর্নেল ওসমানী তাদের ছাতকে আক্রমণের নির্দেশ দেন। তার নির্দেশ পেয়ে প্রয়োজনীয় রেকি ও পরিকল্পনা ছাড়াই তারা আক্রমণ করেন। মূল আক্রমণকারী দল হিসেবে থাকে আলফা ও ব্রাভো কোম্পানি। আক্রমণের সময় দোয়ারাবাজার হয়ে ওয়াপদার বেড়িবাঁধ ধরে যাতে পাকিস্তানি সেনাবাহিনীর কোনো রি-এনফোর্সমেন্ট না আসতে পারে, সে জন্য টেংরাটিলায় অবস্থান নিয়ে চার্লি কোম্পানিকে কাট অব পার্টি হিসেবে দায়িত্ব পালন করতে বলা হয়। এই কোম্পানির অধিনায়ক ছিলেন মহসীন উদ্দীন আহমেদ। ১৩ অক্টোবর রাতে বাঁশতলা ক্যাম্প থেকে রওনা হন মুক্তিযোদ্ধারা। শেলা সাব-সেক্টরের দেওয়া তথ্য অনুযায়ী সেদিন সকাল পর্যন্ত টেংরাটিলায় পাকিস্তানি সেনাবাহিনী ছিল না। মুক্তিযোদ্ধারা ভোরে টেংরাটিলায় যাওয়া মাত্র পাকিস্তানি সেনাবাহিনীর আক্রমণের মুখে পড়েন। তারা সব কয়টি নৌকার ওপর একযোগে গুলি করতে থাকে। এমন পরিস্থিতির জন্য মহসীন উদ্দীন আহমেদ ও তার দলের মুক্তিযোদ্ধারা প্রস্তুত ছিলেন না। গভীর পানি আর হুড়োহুড়িতে বেশির ভাগ নৌকা ডুবে যায়। অনেক মুক্তিযোদ্ধা সাঁতার জানতেন না। পাল্টা যুদ্ধের বদলে প্রাণ বাঁচানোই তাঁদের জন্য মুখ্য হয়ে পড়ে। যাঁরা সাঁতার জানতেন, তাঁদের অনেকে অস্ত্র ফেলে সাঁতরে নিরাপদ স্থানে যেতে থাকেন। চরম প্রতিকূলতার মধ্যে মহসীন উদ্দীন আহমেদ কয়েকজন মুক্তিযোদ্ধাকে নিয়ে পানির ভেতর থেকেই পাকিস্তানিদের ওপর পাল্টা আক্রমণ করেন। তার সাহসিকতায় অনেক মুক্তিযোদ্ধার প্রাণ বেঁচে যায়। সেদিন মুক্তিবাহিনীর ব্যাপক ক্ষয়ক্ষতি হয়। ২২ জন মুক্তিযোদ্ধা শহীদ ও ২৫-২৬ জন আহত হন।
প্যালেস রয়েল, মুম্বই

প্যালেস রয়েল হল মুম্বই-এর লোয়ার পালে এলেকার আকাশচুম্বী বাড়ি। এই বাড়ি বা আকাশচুম্বীটি যে জমিতে নির্মাণ করা হয়েছে তার মালিক হল শ্রী রাম মিল লিমিটেড।এটি ভারতের-এর মধ্যে প্রথম সুউচ্চ বা আকাশচুম্বী বাড়ি। এটি পরিবেশ বিষয়ে প্লাটিনাম রেটিং পেয়েছে।.
ক্ষমতায়ন (বজ্রযান)

ক্ষমতায়ন হল বজ্রযানে একটি পালনীয় আচার যা একজন ছাত্রকে নির্দিষ্ট একটি তান্ত্রিক দৈবী অনুশীলনে সূচনা ঘটায়। এই অনুষ্ঠানের তিব্বতি প্রতিশব্দ হল "ওয়াং" (সংস্কৃত: অভিষেক, তিব্বতি: ওয়াং), যাকে আক্ষরিকভাবে "ক্ষমতা" হিসাবে অনুবাদ করা হয়। এর সংস্কৃত পরিভাষাটি হল "অভিষেক", যাকে আক্ষরিকভাবে "সিঞ্চন" বা "স্নান" বা "লেপন" হিসাবে অনুবাদ করা হয়। তান্ত্রিক অনুশীলনকে ততক্ষণ কার্যকরী হিসাবে গণ্য করা হয় না, যতক্ষণ না পর্যন্ত একজন যোগ্যতাসম্পন্ন আচার্য অনুশীলনটির সদৃশ ক্ষমতা সরাসরি ছাত্রটির কাছে প্রেরণ করেন। এটিকে দেবতার "মণ্ডল"-এর প্রতি ছাত্রটিকে পরিচয় করানোর দিকে নির্দেশ করা যেতে পারে। একজন ছাত্রের একটি অনুশীলন শুরুর আগে তিনটি আবশ্যকীয় শর্ত হল:
ব্যক্তিবিশেষকে অনুশীলনটির নিমিত্ত ক্ষমতায়ন ছাড়া একটি দৈবী অনুশীলনে নিয়োজিত হতে অনুমতি দেওয়া হয় না। একটি ক্ষমতায়ন অনুষ্ঠানের বিশদ বিবরণ প্রায়শই দৈবী অনুশীলনটিতে যুক্ত নির্দিষ্ট আচার অনুসারে গোপন রাখা হয়।
ক্ষমতায়ন প্রাপ্তির পর, ছাত্রটি আচার্যের সঙ্গে একটি সময় সংযোগে প্রবেশ করে। অনুশীলনের 'অনুত্তরযোগতন্ত্র' পর্যায়ের স্তরে সময়সমূহ ঐতিহ্যগতভাবে পর্যবেক্ষণের চৌদ্দটি সূত্রকে অবিচ্ছেদ্যরূপে স্থিত করে। বজ্রাচার্য নির্দিষ্ট পরিচালনসমূহ, যেমন: ছাত্রটিকে একটি প্রদত্ত অনুশীলনের কতটুকু সম্পূর্ণ করতে হবে তাও অন্তর্ভুক্ত করতে পারেন।
ক্ষমতায়ন অনুষ্ঠিত করার আচারটিকে চার ভাগে ভাগ করা যায়:
ছাতনী ইউনিয়ন

ছাতনী ইউনিয়ন বাংলাদেশের রাজশাহী বিভাগের নাটোর জেলার নাটোর সদর উপজেলার একটি ইউনিয়ন। এ ইউনিয়নের ভৌগোলিক পরিচিতি কোড (জিও কোড) হল ৫০.৬৯.৬৩.২৯।
1971সালে ছাতনী সুইজগেট এ রাজাকার বাহিনীরা একসাথে ৯০০ মানুষ কে হত্যা করে পাকিস্তানি হানাদার বাহিনী
নাটোর উপজেলা সদর হতে উত্তর-পশ্চিম দিকে অবস্থিত এ ইউনিয়নের মোট আয়তন ৮২৮৭ একর বা ৩৩.৫৪ বর্গকিলোমিটার। এর উত্তরে নলডাঙা উপজেলার বিপ্রবেলঘরিয়া ও পিপরুল ইউনিয়ন, পূর্বে দিঘাপাতিয়া ইউনিয়ন, দক্ষিণে নাটোর পৌরসভা ও তেবাড়ীয়া ইউনিয়ন এবং পশ্চিমে পুঠিয়া উপজেলা।
ছাতনী ইউনিয়ন মৌজা/গ্রাম নিয়ে গঠিত। মৌজা সমুহ ৯টি প্রশাসনিক ওয়ার্ডে বিভক্ত। গ্রামসমূহ হল —
২০১১ সালের আদমশুমারি অনুযায়ী ছাতনী ইউনিয়নের মোট জনসংখ্যা ছিল ৩৬,০২২ জন, যারা ৮,৯০৪ টি পরিবারে বসবাস করে, যার মধ্যে পুরুষ হল ১৮,০৯১ জন এবং নারী হল ১৭,৯৩১ জন।
ছাতনী ইউনিয়নের গড় সাক্ষরতা হার ৫১.৪%। তার মধ্যে নারী শিক্ষার হার ৪৯.০% এবং পুরুষ শিক্ষার হার ৫৩.৮%। এখানকার গুরুত্বপূর্ণ শিক্ষা প্রতিষ্ঠানের মধ্যেঃ
ছাতনী ইউনিয়নের অর্থনীতি মূলত কৃষি নির্ভর।
ছাতনী ইউনিয়ন — বাংলাদেশ জাতীয় তথ্য বাতায়ন
এএসএস কেমিক্যাল ইন্ডাষ্ট্রিজ

এএসএম কেমিক্যাল ইন্ডাষ্ট্রিজ লিমিটেড হচ্ছে বাংলাদেশের একটি রাসায়নিক প্রস্তুতকারী কোম্পানি। এটি গাজীপুর জেলার শেরপুরে অবস্থিত। কারখানাটি অঞ্চল নিয়ে অবস্থিত। এটি একটি যৌথ মূলধনী কোম্পানি। এটি স্থানীয় বয়ন শিল্পের কারখানাগুলোকে রাসায়নিক পণ্য সরবরাহ করে থাকে।
এই কারখানাটি $৩০ মিলিয়ন মার্কিন ডলার সমমূল্যের অর্থ ব্যয় করে নিমার্ণ করা হয়েছে।
মাদুরা প্রণালী

মাদুরা প্রণালী হল দক্ষিণ-পূর্ব এশিয়ার একটি প্রণালী।এই প্রণালীটি ইন্দোনেশিয়ার জাভা দ্বীপ ও মাদুরা দ্বীপ-এর মাঝে অবস্থিত।এই প্রণালীটি দ্বীপ দুটিকে পৃথক করেছে। প্রণালীটি পূর্ব জাভা রাজ্যে অবস্থিত।. ওই প্রণালীর মাঝে অবস্থিত দ্বীপ গুলি হল- কাম্বিং, গিলিরাজা, গেনটেং, এবং কেটাপাং ।
সুরামাদু সেতু, হল ইন্দোনেশিয়ার দ্বীর্ঘতম সেতু।এই সেতু ভাজার সুরাবায়া শহর এবং মাদুরার বাংকালাং এলাকাকে যুক্ত করেছে।
গোলাম মুস্তফা খান

গোলাম মুস্তফা খান বাংলার নবাব আলীবর্দী খানের একজন সেনাপতি ছিলেন। মারাঠা হানাদারদের বিরুদ্ধে যুদ্ধে তিনি সক্রিয়ভাবে অংশ নেন। ১৭৪৫ সালের ফেব্রুয়ারিতে তিনি নবাবের বিরুদ্ধে বিদ্রোহ করেন, কিন্তু একই বছরের ৩০ জুন তিনি নবাবের সৈন্যদের হাতে ভোজপুরের যুদ্ধে পরাজিত নিহত হন।
গোলাম মুস্তফা খান জাতিতে আফগান ছিলেন। প্রথম জীবনে তিনি বিহারের অন্তর্গত টিকারির জমিদার রাজা সুন্দর সিংহের সৈন্যদলে নায়েক পদে কর্মরত ছিলেন। ১৭৩৩ সালে আলীবর্দী খান বিহারের প্রাদেশিক শাসনকর্তা নিযুক্ত হওয়ার পর বিহারের অবাধ্য জমিদারদের বিরুদ্ধে সামরিক অভিযান পরিচালনা করতে শুরু করেন। এসময় সুন্দর সিংহ আলীবর্দীর বশ্যতা স্বীকার করে আলীবর্দীর সঙ্গে বন্ধুত্ব স্থাপন করেন এবং তার অধীনে কর্মরত নায়েক গোলাম মুস্তফাকে আলীবর্দীর সৈন্যদলে প্রেরণ করেন। মুস্তফা তার কর্মদক্ষতার গুণে আলীবর্দীর সৈন্যদলে ক্রমশ পদোন্নতি লাভ করতে থাকেন।
মাদুরা দ্বীপ

মাদুরা হল ইন্দোনেশিয়ার জাভা দ্বীপ-এর উত্তর-পূর্ব প্রান্তে অবস্থিত একটি দ্বীপ। দ্বীপটির মোট আয়তন হল (প্রশাসনিক ভাবে আয়তন ৫১৬৮ কিমি। এই দ্বীপের পূর্বের এবং উত্তরের কয়েকটি দ্বীপ নিয়ে গঠিত)। মাদুরা পূর্ব জাভা রাজ্যের একটি প্রশাসনিক অঞ্চল। এই দ্বীপটি জাভা দ্বীপ থেকে পৃথক রয়েছে মাদুরা প্রণালী দ্বারা। এই দ্বীপের প্রশাসনিক অঞ্চলে জনঘনত্ব ৭০২ জন/কিমি আর দ্বীপটির জনঘনত্ব হল (৩৬,৪০,০০০ জন, ২০১২ সালে) ৮১৭ জন/বর্গকিমি।
আসমা বিনতে উমায়েস

আসমা বিনতে উমায়েস () একজন সম্মানিত সাহাবি ছিলেন। তিনি খলিফা আবু বকর ও আলি এবং বিশিষ্ট সাহাবি আবু জাফর ইবনে আবু তালিবের স্ত্রী ছিলেন। তিনি প্রায় ৬০টি হাদিস বর্ণনা করেছেন। মুহাম্মদ (সা.) ঐর অন্তিমকালে তিনি অনেক সেবা শুশ্রূষা করেন।
তার নাম আসমা। তিনি ছিলেন খুশয়াম গোত্রের মহিলা। তার পিতার নাম ছিলো আমিস ইবনে সাদ ইবনে তামিম ইবনে হারেস, আর মাতার নাম ছিলো খাওলা বিনতে আওফ। আসমার পিতা ছিলো কিনানা গোত্রের বাসিন্দা।
আসমার মা হিন্দ বিনতে আওফের সন্তানাদির মধ্যে দুই কন্যা ছিলেন মুহাম্মাদ (সা.) এর স্ত্রী। একজন হলেন জয়নব বিনতে খুযায়মা এবং অন্যজন মায়মুনা বিনতে আল-হারিস। তার বৈমাত্রিক বোন সালমা বিনতে উমাইস ছিলেন হামযা ইবন আবদুল মুত্তালিব এর স্ত্রী। আসমা বিনতে উমাইসের গর্ভে মোট ৭জন সন্তান জন্ম গ্রহণ করেন। তাঁর মধ্যে পাঁচ জন পুত্র ও দুইজন কন্যা।
আসমা বিনতে উমাইস মুহাম্মদ (সা.) মক্কার পাশে দারুল আরকাম-এ অবস্থানের পূর্বে তিনি ইসলাম গ্রহণ করেন এবং নবী (সা.) এর হাতে বাইয়াতের গৌরব অর্জন করেন। মুহাম্মদ (সা.) মৃত্যুবরণের আগে রোগাক্রান্ত হলে আসমা অনেক সেবা শুশ্রুষা করেন।
বিশিষ্ট সাহাবি ও মুহাম্মাদ (সা.) এর চাচাতো ভাই জাফর ইবনে আবি তালিব এর সাথে আসমা বিনতে উমাইসের প্রথম বিবাহ হয়। আসমা ইসলাম গ্রহণের সমসাময়িক সময়ে তাঁর স্বামীও ইসলাম গ্রহণ করেন, তারপর তাঁরা একত্রে হাবশায় হিজরত করেন। সেখানে আবু জাফরের ঔরসে তিনটি পুত্র সন্তান জন্ম গ্রহণ করে- মুহাম্মাদ, আব্দুল্লাহ ও আওন।
হাবশায় কিছু বছর অবস্থানের পরে, ৭ম হিজরি ৬২৯ খ্রিষ্টাব্দে খায়বারের যুদ্ধ বিজয়ের পর তাঁরা মদিনায় ফিরে আসেন এবং হাফসা বিনতে উমরের গৃহে অবস্থান করেন। ৮ম হিজরির জমাদিউল উলা মাসে, ৬২৯ খ্রিষ্টাব্দে মুতার যুদ্ধে জাফর ইবনে আবু তালিব মৃত্যুবরণ করেন, মুহাম্মদ (সা.) এই পরিবারের পাশে ছিলেন, তাদের খোঁজ-খবর নেন এবং খাবারের ব্যবস্থা করেন। জাফরের মৃত্যুর পর আবু বকরের সাথে তাঁর বিয়ে হয়। তাদের এক সন্তান মুহাম্মদ ইবনে আবি বকর ছিলেন বিখ্যাত আলেম ও যোদ্ধা।
জাফর ইবনে আবি তালিব এর মৃত্যুর ৬ মাস পর ৮ম হিজরির শাওয়াল মাসে হযরত আবু বকরের সাথে আসমার দ্বিতীয় বিয়ে হয়। দু’বছর পর ১০ম হিজরির যিলকাদ মাসে আসমা হজ্ব করতে আসলে, সেই সময় যুলহুলাইফা নামক স্থানে মুহাম্মদ ইবনে আবি বকরের জন্ম হয়। ১৩ হিজরিতে তার স্বামী আবু বকর মৃত্যুবরণ করেন, তিনি আবারো একাকী হয়ে যান, অসিয়ত অনুসারে তার স্বামীর জানাজার গোসল তিনিই করান। আবু বকরের মৃত্যুবরণকালে পুত্র মুহাম্মদ ইবনে আবি বকরের বয়স ছিল আনুমানিক তিন বছর।
আবু বকরের মৃত্যুর পর আলির সাথে তাঁর তৃতীয় বিয়ে হয়। শিশু পুত্র মুহাম্মদ ইবনে আবি বকরও মাতার সাথে হযরত আলীর গৃহে লালিত-পালিত হন। মুহাম্মদ ইবনে জাফর ও মুহাম্মদ ইবনে আবি বকরের মধ্যকার বিতর্কও আসমা সমাধান করতেন। আলির ঔরসে এক পুত্র ইয়াহিয়া ইবনে আলী জন্ম গ্রহণ করেন। তবে মুহাম্মাদ ইবনে ওমরের মতে, আলীর ঔরসে দুই পুত্র জন্ম গ্রহণ করে, ইয়াহিয়া ও আওন।
আসমা বিনতে উমায়েস ৬০টি হাদিস বর্ণনা করেছেন। এসব হাদিস বর্ণনা করেছেন যেসব তাবেয়ী তারা হলো-
৪০ হিজরির দিকে খলিফা আলি মৃত্যুবরণ করেন, তাঁর স্ত্রী আসমা তাঁর মৃত্যুর কাছাকাছি সময়ে মৃত্যুবরণ করেন।
বিশেষ শিক্ষা

ব্যতিক্রমধর্মী শিশুদের চাহিদা মেটানোর জন্য যে শিক্ষাব্যবস্থা প্রয়োজন তাকেই বিশেষ শিক্ষা বলে।
বাংলাদেশ "প্রতিবন্ধী ব্যক্তির অধিকার ও সুরক্ষা আইন-২০১৫" অনুযায়ী বিশেষ শিক্ষা অর্থ 'প্রতিবন্ধিতার ধরন অনুযায়ী বিশেষ ব্যবস্থাপনায় পরিচালিত কোন আবাসিক বা অনাবাসিক প্রতিষ্ঠান কর্তৃক পরিচালিত শিক্ষা কার‍্যক্রম, যাহা মূলধারার শিক্ষার সহিত সাদৃশ্যপূর্ণ এবং যেখানে বিশেষ যত্ম ও পরিচর্যার পাশাপাশি প্রতিরক্ষামূলক ব্যবস্থা বিদ্যমান।'
বিশেষ শিক্ষা কি -বিশেষ শিক্ষা বলতে বোঝায় ,বিশেষ চাহিদা সম্পন্ন শিশুদের শিক্ষা ব্যবস্থার সাথে যুক্ত করে তাদের বিশেষ শিক্ষা প্রদানের ব্যবস্থা করা ।
এই শিক্ষার বেশ কয়েকটি বৈশিষ্ট বর্তমান;
1-এই শিক্ষা ব্যবস্থায় শিক্ষার্থীর চাহিদাকে আলাদা ভাবে মর্যাদা দেওয়া হয়।
2-শিক্ষার্থীর জন্য আলাদা আলাদা শিক্ষক বিশেষ নজরদারির মাধ্যমে শিক্ষা প্রদান করেন।
3-শিক্ষার্থীর শিক্ষা দানে বেশ কিছু উপাদান ব্যবহার করা হয়,যা শিক্ষার্থীকে খুব সহজে শিখতে সহায়তা করে।
4-শিক্ষকগন শিক্ষার্থীর পরিবারের সঙ্গে আলোচনার মাধ্যমে এবং শিক্ষার্থীর বুদ্ধির স্তর বুঝে ক্রমশই শিক্ষা দেন।
5-এই সকল শিশুদের জন্য প্রয়জনীয় কাঠামো যুক্ত শ্রেণীকক্ষে শিক্ষা দানের ব্যবস্থা থাকে।
6-শিক্ষার্থীদের শিক্ষার জন্য বিশেষ ধরনের পদ্ধতি ব্যবহৃত হয়।যথা-ব্রেইল পদ্ধতি
7-বিশেষ শিক্ষায় শিক্ষার্থীর শেখার প্রবণতার উপর বিশেষ জোর দেওয়া হয়।
বদলাপুর

বদলাপুর শ্রীরাম রাঘবন পরিচালিত ২০১৫ সালের ভারতীয় প্রতিশোধধর্মী নাট্য চলচ্চিত্র। চলচ্চিত্রটিতে প্রধান চরিত্রে অভিনয় করেছেন বরুণ ধবন, নওয়াজুদ্দীন সিদ্দিকী, হুমা কোরেশী, ইয়ামি গৌতম ও দিব্যা দত্ত।
চলচ্চিত্রটি ২০ ফেব্রুয়ারি, ২০১৫ মুক্তি পায়। ₹২৫ কোটি বাজেটের ছবিটি বিশ্বব্যাপী ₹৭৭ কোটি আয় করে। ছবিটি ৬১তম ফিল্মফেয়ার পুরস্কারে শ্রেষ্ঠ চলচ্চিত্রসহ পাঁচটি বিভাগে মনোনয়ন লাভ করে।
বদলাপুর চলচ্চিত্রের গানের সুর ও সঙ্গীত পরিচালনা করেছেন শচীন-জিগার। গানের কথা লিখেছেন দীনেশ বিজন ও প্রিয়া সারাইয়া। প্রথম গান "জি কারদা" একক গান হিসেবে ২০১৪ সালের ৯ ডিসেম্বর প্রকাশিত হয়। পরে ২০১৫ সালে ১৫ ফেব্রুয়ারি "জীনা জীনা" গানটি প্রকাশিত হয়। গানটি ফেব্রুয়ারি মাসের শেষ সপ্তাহে টপচার্টে প্রথম স্থানে ছিল।
তোবা বিপর্যয় তত্ত্ব

তোবা মহা-অগ্ন্যুৎপাত হচ্ছে একটি মহা-আগ্নেয়গিরি অগ্ন্যুৎপাত (Super volcanic eruption) যা প্রায় ৭৫,০০০ বছর পূর্বে বর্তমান ইন্দোনেশিয়ার সুমাত্রা দ্বীপে অবস্থিত তোবা হ্রদে ঘটেছিল। এটা ইতিহাসের বৃহত্তম অগ্ন্যুৎপাতগুলোর মধ্যে একটি। তোবা বিপর্যয় তত্ত্ব অনুযায়ী এই অগ্ন্যুৎপাতের ফলে বৈশ্বিক অগ্ন্যুৎপাতজাত শৈত্যের শুরু হয়। মহা-অগ্ন্যুৎপাতের ফলে বৈশ্বিক তাপমাত্রা কমে গেলে সেই অবস্থাকে অগ্ন্যুৎপাতজাত শীতকাল (Volcanic winter) বলা হয়। এই তত্ত্বটি অনুযায়ী এই অগ্ন্যুৎপাতজাত শীতকালের ফলে ৬ থেকে ১০ বছর ধরে বৈশ্বিক আগ্নেয়জাত শীতকাল (Global volcanic winter) বিরাজ করে এবং এর ফলে সম্ভবত ১০০০ বছর যাবৎ একটি হিম পর্ব (Cooling episode) চলে।
১৯৯৩ সালে, বিজ্ঞান সাংবাদিক এন গিবনস এই অগ্ন্যুৎপাত এবং মানব বিবর্তনের জনসংখ্যা সংকোচন (Population bottleneck)-এর মধ্যে একটি সম্পর্ক প্রস্তাব করেন। নিউ ইয়র্ক বিশ্ববিদ্যালয়ের মাইকেল র‍্যামপিনো এবং ইউনিভার্সিটি অব হাওয়াই-এর স্টিভেন সেলফ এই প্রস্তাবকে সমর্থন করেন। কোনও প্রাকৃতিক দুর্যোগের কারণে কোন প্রজাতির সংখ্যা কমে গিয়ে প্রায় বিলুপ্তির পর্যায়ে চলে আসলে তাকে বিবর্তনের ভাষায় জনসংখ্যা সংকোচন বলা হয়। ১৯৯৮ সালে ইউনভারসিটি অব ইলিনয়েসের স্ট্যানলি এইচ. এনব্রোস এই সংকোচন তত্ত্বকে আরও উন্নত করেন।
এই সম্পর্ক এবং বৈশ্বিক শীতকাল তত্ত্ব উভয়ই বিতর্কিত।
এই তোবা ঘটনাটি হল গবেষণায় থাকা আমাদের সবচাইতে নিকটবর্তী মহা-অগ্নুৎপাত।
মানব জনসংখ্যার যে স্থানান্তর হয়েছিল তা ভৌগলিকগত নিখুঁতভাবে জানা যায় নি। যারা বেঁচে গিয়েছিল তারা হয়তো আফ্রিকায় বাস করছিল এবং পরবর্তীতে পৃথিবীর অন্য অংশে তারা স্থানান্তরিত হয়েছিল। মাইটোকন্ড্রিয়াল ডিএনএর বিশ্লেষণে দেখা গিয়েছে; ৬০,০০০ থেকে ৭০,০০০ বছর পূর্বে আফ্রিকা থেকে বিরাট সংখ্যক স্থানান্তর ঘটেছিল। যা ডেটিং এর মাধ্যমে জানা ৭৫,০০০ বছর আগে সংঘটিত তোবা অগ্ন্যুৎপাৎ এর সাথে সংগতিপুর্ণ।
যাইহোক; ২০০৭ সালে প্রত্নতাত্ত্বিক একটি গবেষণা প্রস্তাবনা করেছে যে, হোমিনিড জনসংখ্যার আধুনিক "হোমো সেপিয়েন্স"রা সম্ভবত উত্তর ভারতের জোয়ালাপুরামে টিকে ছিল। অধিকন্তু এটি আরো প্রস্তাবনা করেছে যে হোমিনিড জনসংখ্যার কাছাকাছি আত্মীয় ফ্লোরসের "হোমো ফ্লোরেসিনসিসরা" টিকে ছিল কারণ তারা তোবার বাতাসের স্বাভাবিক গতির বিপরীতমুখী কোনো স্থানে বাস করত।
মোতাসিম বিল্লাহ খুররম

শহীদ মোতাসিম বিল্লাহ খুররম যিনি খুররম নামে পরিচিত (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।
মোতাসিম বিল্লাহ খুররমের জন্ম শেরপুর জেলার শ্রীবরদী উপজেলার কাকিলাকুড়া ইউনিয়নের মলামারী গ্রামে ১৯৫১ সালের ২০ নভেম্বর মতান্তরে ১৯৫৩ সালের ০২ জুলাই। চার ভাই ও তিন বোনের মধ্যে তিনি ছিলেন তৃতীয়। তার বাবার নাম শাহ মোশাররফ হোসেন এবং মায়ের নাম ফজিলাতুন নেছা। তিনি অবিবাহিত ছিলেন। 
১৯৭১ সালে বিএসসি দ্বিতীয় বর্ষের শিক্ষার্থী ছিলেন মোতাসিম বিল্লাহ খুররম। মুক্তিযুদ্ধ শুরু হল তিনি যুদ্ধে যোগ দেন। ভারতে প্রশিক্ষণ নেওয়ার পর ১১ নম্বর সেক্টরের অধীনে যুদ্ধ করেন। বেশ কয়েকটি যুদ্ধে অসীম সাহস প্রদর্শন করেন। খুররম ছিলেন তার দলের উপদলনেতা।
১৯৭১ সালের ১০ ডিসেম্বর জামালপুরে পাকিস্তানি সেনাবাহিনীর মূল ঘাঁটি ছিল পিটিআই ভবনে। পাকিস্তানিদের কামালপুর ঘাঁটির পতনের পর ১১ নম্বর সেক্টরের মুক্তিযোদ্ধারা জামালপুরে আসতে থাকেন। তাঁদের সঙ্গে ছিল মিত্রবাহিনী। তারা দুটি কলামে বিভক্ত হয়ে অগ্রসর হতে থাকেন। সীমান্তবর্তী সব ঘাঁটি থেকে সরে আসা পাকিস্তানি সেনারা জামালপুরে সমবেত হওয়ায় সেখানকার পাকিস্তানি প্রতিরক্ষা বেশ জোরালো হয়। পুরোনো ব্রহ্মপুত্র নদের প্রবাহ সামনে রেখে পাকিস্তানিরা প্রতিরক্ষা গড়ে তোলে। ৬-৭ ডিসেম্বর থেকে মুক্তিযোদ্ধারা জামালপুর শহর ঘেরাও করতে থাকেন। তারা বেষ্টনী গড়ে তোলেন হাটচন্দ্রা, বগাবাইদ, যোগীরগুফা, তিরুটিয়া, পলাশগড়, কালাবো মোল্লাপাড়া দিয়ে বেলটিয়া, শাহপুর, লাঙ্গলজোড়া, মাহিমপুর ও হরিপুর পর্যন্ত। ৮ ডিসেম্বরের মধ্যেই এই বেষ্টনী রচনা সমাপ্ত হয়। পাকিস্তানি সেনারা প্রথমে এটি বুঝতে পারেনি। পরে বুঝতে পেরে ব্রহ্মপুত্র নদের দক্ষিণ পাড়ে এসে তারা গোলাগুলি করতে থাকে। এর মধ্যে মিত্রবাহিনী কয়েকবার পাকিস্তানি সেনাবাহিনীকে আত্মসমর্পণ করার জন্য অনুরোধ জানায়। কিন্তু পাকিস্তানিদের অধিনায়ক সুলতান মাহমুদ তা প্রত্যাখ্যান করে যুদ্ধ চালিয়ে যাওয়ার ঘোষণা দেন। তারপর পাকিস্তানি সেনারা বেলটিয়ার গ্রামের কাছে সমবেত হয় এবং যুদ্ধ শুরু করে। কিন্তু তারা মুক্তিযোদ্ধাদের হাতে চরমভাবে মার খায়। তাদের মনোবলও ভেঙে পড়ে। এরপর থেকে তারা পালানোর চেষ্টা করতে থাকে। পাকিস্তানি সেনারা বেলটিয়া গ্রামের মুক্তিযোদ্ধাদের অবস্থানের ওপর ব্যাপক গোলাবর্ষণ করে সেদিক দিয়ে পালিয়ে যাওয়ার চেষ্টা করে। এ সময় নির্ভীক খুররম বাংকার থেকে বেরিয়ে অগ্রসরমাণ পাকিস্তানি সেনাদের আক্রমণ করতে যান। তখন পাকিস্তানি সেনাদের ছোড়া একঝাঁক গুলি এসে লাগে তার শরীরে। সঙ্গে সঙ্গে শহীদ হন তিনি। পরে তার মরদেহ উদ্ধার করে সহযোদ্ধারা পাঠিয়ে দেন গ্রামের বাড়িতে। সেখানে তাকে সমাহিত করা হয়।
দিঘাপতিয়া ইউনিয়ন

দিঘাপতিয়া ইউনিয়ন বাংলাদেশের রাজশাহী বিভাগের নাটোর জেলার নাটোর সদর উপজেলার একটি ইউনিয়ন। এ ইউনিয়নের ভৌগোলিক পরিচিতি কোড (জিও কোড) হল ৫০.৬৯.৬৩.৩৬।
নাটোর সদর উপজেলা সদর হতে পূর্ব দিকে অবস্থিত এ ইউনিয়নের মোট আয়তন ৮২২৫ একর বা ৩৩.২৯ বর্গকিলোমিটার। এর উত্তরে নলডাঙা উপজেলার পিপরুল ইউনিয়ন, পূর্বে সিংড়া উপজেলা, দক্ষিণে হালসা ও বড় হরিশপুর ইউনিয়ন, পশ্চিমে নাটোর পৌরসভা ও ছাতনী ইউনিয়ন অবস্থিত।
দিঘাপাতিয়া ইউনিয়ন মৌজা/গ্রাম নিয়ে গঠিত। মৌজা সমুহ ৯টি প্রশাসনিক ওয়ার্ডে বিভক্ত। গ্রামসমূহ হল —
১। ইসলাবাড়ি
২। শিব্দুরগ্রাম
৩। ছোট হরিশপুর
৪। দিঘাপতিয়া
৫। ভাতুরিয়া
৬। তেগাছি
৭। পূর্ব হাগুরিয়া
৮। পশ্চিম হাগুরিয়া
৯। বাকশোর
১০। গোয়ালদিঘী কৃষ্ণপুর
১১। ঢাকোপাড়া
১২। তালগাছি
১৩। নেপালদিঘী
১৪। নওপাড়া
১৫। গোয়ালদিঘী
১৬। গোবিন্দপুর
১৭। বারম্নহাট
১৮। গাংগইল
১৯। আলাদি
২০। ধরাইল
২১। কাকবাড়িয়া
২২। বাগবাড়িয়া
২৩। ডাঙ্গাপাড়া
২৪। ভবানীপুর
২৫। বলদখাল
২৬। করোটা
২০১১ সালের আদমশুমারি অনুযায়ী দিঘাপাতিয়া ইউনিয়নের মোট জনসংখ্যা ছিল ৩৫৪৭৯ জন, যারা ৮৭১৩ টি পরিবারে বসবাস করে, যার মধ্যে পুরুষ হল ১৭৮৯০ জন এবং নারী হল ১৭৫৮৯ জন।
দিঘাপাতিয়া ইউনিয়নের গড় সাক্ষরতা হার ৪৭.৯%। তার মধ্যে নারী শিক্ষার হার ৪৫.০% এবং পুরুষ শিক্ষার হার ৫০.৭%। এখানকার গুরুত্বপূর্ণ শিক্ষা প্রতিষ্ঠানের মধ্যেঃ
দিঘাপাতিয়া ইউনিয়নের অর্থনীতি মূলত কৃষি নির্ভর।
দিঘাপাতিয়া ইউনিয়ন — বাংলাদেশ জাতীয় তথ্য বাতায়ন
গাব্রিয়েলা অ্যান্ডারসেন-শিস

গাব্রিয়েলা অ্যান্ডারসেন-শিস () (জন্ম ২০ মে ১৯৪৫, জুরিখ) একজন প্রাক্তন সুইস দূরপাল্লার দৌড়বিদ যিনি ১৯৮৪ সালে মহিলাদের প্রথম অলিম্পিক ম্যারাথনে অংশগ্রহণ করেছিলেন। যদিও তিনি ওই সময়ে আইডাহোতে একজন স্কি প্রশিক্ষক হিসেবে কাজ করছিলেন, তবু অলিম্পিকে উনি সুইজারল্যান্ডের পক্ষে অংশগ্রহণ করেন।
১৯৮৪ অলিম্পিকে মেয়েদের ম্যারাথন শুরু হবার ১৪ মিনিটের মাথায় যোন বেনয়েট অন্যদের পিছনে ফেলে এগিয়ে যেতে থাকেন। উনি ২ ঘণ্টা ২৪ মিনিট ৫২ সেকেন্ড সময় নিয়ে প্রথম স্থান অধিকার করেন। এর কুড়ি মিনিট পরে ৩৯ বছর বয়সী অ্যান্ডারসেন-শিস স্টেডিয়ামে প্রবেশ করেন। সেইদিনের তাপমাত্রা (৩০ ডিঃ সেঃ) পূর্ণ দৈর্ঘ ম্যারাথনের জন্য সহায়ক ছিল না। ওই সময়ে নিয়ম ছিল প্রতিযোগীরা পুরো দৌড়ে খালি ৫ টি জায়গাতেই জল পাবেন। এছারা আর কোথাও জল খাবার অনুমতি ছিল না। গাব্রিয়েলা অ্যান্ডারসেন-শিস পঞ্চম জলের জায়গাটি খেয়াল না করার দরুন নিরুদিত হয়ে পড়েন। উনি যখন স্টেডিয়ামে প্রবেশ করেন ওনার অবস্থা দেখে উপস্থিত সবাই অবাক হয়ে যান। ওনার শরীর বেঁকে গেছিল, বাঁ হাত নিস্তেজ হয়ে পড়েছিল, ডান পা প্রায় চলছিল না। চিকিৎসা কর্মীরা ওনার কাছে দৌড়ে এলে উনি হাত নেড়ে অদের চলে যেতে বলেন, কারণ উনি যানতেন ওরা ওনাকে ধরামাত্র উনি দৌড় থেকে বাতিল হয়ে যাবেন। ওনার অবস্থা খুবই খারাপ হলেও উপস্থিত চিকিৎসকেরা লক্ষ করেন উনি তখনও ঘামছেন, যার মানে ওনার শরীরে নিষ্পত্তিযোগ্য তরল বেঁচে আছে। এই কারণে ওনাকে দৌড় শেষ করতে দেওয়া হয়। সারা স্টেডিয়াম ওনাকে সরব সমর্থন করতে থাকেন ও শেষ ৪০০ মিটার উনি ৫ মিনিট ৪০ সেকেন্ডে অতিক্রম করেন। ৪৪ জনের মধ্যে ২ ঘণ্টা ৪৮ মিনিট ৪২ সেকেন্ড সময় করে উনি ৩৭ তম স্থান পান। চিকিৎসকেরা অবিলম্বে ওনার শুশ্রূষা শুরু করেন ও ২ ঘণ্টা পর ওনাকে ছেড়ে দেওয়া হয়।
ক্ষ

ক্ষ (উচ্চারণ: খিয়ো) একটি বাংলা যুক্তবর্ণ। বাংলা অক্ষর 'ক' ও 'ষ' পরপর যুক্ত করলে 'ক্ষ' তৈরি হয়। যুক্তবর্ণটিকে একসময় মূল বাংলা বর্ণমালার তালিকায় রাখা হলেও বর্তমানে রাখা হয় না। ভারতীয় উপমহাদেশের অধিকাংশ ভাষায় এর সমতুল্য যুক্তবর্ণের অস্তিত্ব আছে। বর্ণটির শব্দে প্রয়োগের স্থানভেদে ভিন্ন ভিন্ন উচ্চারণ হয়। ক্ষ ব্যতীত বাংলা ভাষার আর কোনো যুক্তবর্ণকে কোনো বিশেষ নামে ডাকা হয় না। এটি একটি অস্পষ্ট যুক্তব্যঞ্জন, অর্থাৎ একে দেখে এর গঠনকারী বর্ণসমূহকে ('ক' এবং 'ষ') শনাক্ত করা যায় না। তবে এটা বাংলায় এটার উচ্চারণ "খ্খ" (মর্ফিম-মিডিয়ালি) বা "খ" (মর্ফিম-ইনিশিয়ালি)।
‘ক্ষ’-এর উচ্চারণ দু-রকম হয়ে থাকে।<br>১. মর্ফিমের শুরুতে থাকলে এর উচ্চারণ হবে ‘খ’-এর মত।<br>যেমন: ক্ষমা (খ-মা)। এখানে ‘ক্ষ’ শব্দের শুরুতে বসেছে। তাই এখানে এর উচ্চারণ হবে ‘খ’-এর মতো। সুতরাং এর উচ্চারণ হবে ‘খমা’।
২. মর্ফিম মধ্যে বা শেষে থাকলে উচ্চারণ হবে ‘ক্ + খ’-এর মত।<br>যেমন: রক্ষা (রক্-খা বা রোক্-খা)। এখানে ‘ক্ষ’ আছে শব্দের শেষে। 
আরও উদাহরণ:<br>ক্ষয় (খয়্), ক্ষতি (খোতি), ক্ষেত্র (খেত্-র), পক্ষ (পোক্-খ), যক্ষ্মা (জক্-খাঁ), লক্ষ্মণ (লক্-খোঁন্), লক্ষ্মী (লোক্-খিঁ)।<br>ব্যতিক্রম: তীক্ষ্ণ। এর উচ্চারণ ‘তিখ্-নো’ (‘তিক্-খঁ’ নয়)।
সমাজতন্ত্রের ইতিহাস

সমাজতন্ত্রের ইতিহাসের উৎপত্তি ১৯১৭ সালের রুশ বিপ্লব এবং তার থেকে উদ্ভূত পরিবর্তনের ভেতরে নিহিত, যদিও এটি আগের আন্দোলন এবং ধারণা থেকেও বিভিন্ন ধারণা গ্রহণ করেছে। কার্ল মার্কস ও ফ্রেডরিক এঙ্গেলসের লেখা কমিউনিস্ট ইস্তেহার বইটিতে বৈজ্ঞানিক সমাজতন্ত্র কথাটি ব্যবহার করা হয়। বইটি ১৮৪৮ সালের সামান্য আগে লেখা হয় এবং বইটি পুরো ইউরোপকে নাড়িয়ে দিয়েছিল। ইউরোপে ১৯ শতকের শেষ তৃতীয়াংশে মার্কসবাদকে গ্রহণ করে সমাজ গণতান্ত্রিক দলগুলো উপরে আসতে শুরু করে। অস্ট্রেলিয়ান লেবার পার্টি বিশ্বের প্রথম নির্বাচিত সমাজতান্ত্রিক পার্টি যখন পার্টি ১৮৯৯ সালে কুইন্সল্যান্ড রাজ্য নির্বাচনে জয়ী হয়েছিল। 
এছাড়া উনিশ শতকের কল্পলৌকিক সমাজতন্ত্রিদের দ্বারা কল্পিত নানা ব্যবস্থাগুলো পরবর্তীকালে পরিণত হয়েছিলো বৈজ্ঞানিক সাম্যবাদের নানা তাত্ত্বিক উৎসে।